Сам Дом-музей у Ждзяры быў заснаваны яшчэ ў 1971 годзе, а ягоная экспазіцыя знаходзяцца ў драўляным доме, зробленым па ўзоры збудаванняў рэгіёна пачатку ХХ стагоддзя. У музеі можна пабачыць вырабы мясцовых народных умельцаў: і лялькі, і цацкі, і касцюмы… Экскурсіі, дарэчы, ждзярскімі музейшчыкамі ладзяцца ў традыцыйных народных касцюмах. Па жаданні можна, у суправаджэнні экскурсавода, праехацца вярхом на кані па наваколлі, зладзіць дэгустацыю страў славацкай кухні ў стыльным рэстаране, што знаходзіцца ў адзіным музейным комплексе, і нават паўдзельнічаць у традыцыйных абрадах.